Onverantwoordelike joernalistiek plaas blaam op apartheid - Solidariteit WêreldSolidariteit Wêreld
Tuis › Nuuskantoor › Onverantwoordelike joernalistiek plaas blaam op apartheid
Onverantwoordelike joernalistiek plaas blaam op apartheid
Dinsdag | 08 Junie | 2021
In 'n onlangse onderhoud met Mandy Wiener op die radiostasie 702 het Andre de Ruyter, die uitvoerende hoof van Eskom, gesels oor die uitspraak waarin hy onskuldig bevind is aan rassisme en wanbestuur. Hy het ook gepraat oor die uitdagings wat Eskom tans in die gesig staar om die toepassing van beurtkrag te verhoed.
De Ruyter het erken dat dit 'n ruk sal neem om die verrotting wat by Eskom plaasgevind het, reg te stel, maar bygevoeg dat hulle reeds daarin kon slaag om meer as R1,5 miljard terug te win wat deur wanbesteding aan verskaffers betaal is. Hy het verduidelik dat dit soms 'n ingewikkelde proses is om korrupsie oop te vlek omdat die skuldiges dit deeglik weggesteek het.
Op 'n vraag van Wiener of beurtkrag die gevolg is van swak instandhouding, ou kragstasies of swak bestuur, het De Ruyter geantwoord dat dit met al drie hierdie faktore te doen het. Hy het ook gesê dat beurtkrag reeds vir vyftien jaar lank deel is van Suid-Afrikaners se lewens, en dat Eskom besig is met dringende instandhoudingswerk wat agterstallig is. Volgens De Ruyter het die staatsinstelling na afloop van sy aanstelling aangekondig dat hulle 'n program geïmplementeer het waarvolgens hierdie agterstallige instandhoudingswerk voltooi moet word. Dit veroorsaak dat die risiko vir beurtkrag verhoog. Hy het verder aangevoer dat die land se kragsentrales, met die uitsondering van Medupi en Kusile wat hulle eie uitdagings het, verouderd is en dat die gemiddelde ouderdom van Suid-Afrika se kragsentrales ongeveer 40 jaar is.
Hy het die probleem van die Suid-Afrikaanse kragsentrales vergelyk met 'n ou kar wat nooit in stand gehou is nie en wat voortdurend tot sy maksimum werkverrigting gebruik is. Dit veroorsaak dat daar baie probleme is wat nou herstel moet word.
Hy het verder op Wiener se vraag oor wanneer beurtkrag en die toepassing daarvan onder beheer sal wees, aangevoer dat die laaste kragopwekkingseenheid by Medupi binnekort gereed gaan wees vir kommersiële gebruik. De Ruyter het ook genoem dat daar goeie vordering by Kusile gemaak word nadat daar 'n nuwe projekbestuurspan aangestel is. Hy sê die finale kragopwekkingseenheid by Kusile sal eers teen die einde van 2023 gereed wees.
EWN (Eyewitness News) asook Briefly, beide Suid-Afrikaanse mediahuise wat veral oor Suid-Afrikaanse nuusgebeure verslag lewer, het egter in publikasies beweer dat De Ruyter tydens sy onderhoud met Wiener uitdruklik gesê het dat beurtkrag toegepas en veroorsaak word weens 'n aantal kwessies, waaronder 'n gebrek aan gereelde instandhouding en slegte infrastruktuur wat terugdateer uit die apartheidsjare.
In die byna 15 minute lange onderhoud was daar egter geensins sprake hiervan nie en het De Ruyter nooit enige melding gemaak van Eskom voor 1994 nie. Inteendeel, De Ruyter het Eskom se posisie geensins verdedig nie en het erken dat die staatsinstelling groot uitdagings beleef waaraan daar tans gewerk word sodat Eskom in die toekoms in 'n posisie kan wees om krag aan Suid-Afrikaners te voorsien en waar die toepassing van beurtkrag nie meer nodig sal wees nie.
Die onverantwoordelike joernalistiek deur EWN en Briefly is nie slegs oneties nie, maar spreek van swak smaak in 'n tyd waarin De Ruyter en Eskom-werknemers wat nie deel vorm van die verrotting en korrupsie nie, die ondersteuning en ook die nodige erkenning vanaf rolspelers soos die media verdien. Hoewel beurtkrag 'n nare werklikheid is, moet die deurlopende goeie vordering wat deur De Ruyter en sy span gemaak word, ook genoem word.
Solidariteit veroordeel ten sterkste beide EWN en Briefly wat hulself daaraan skuldig gemaak het dat hulle De Ruyter se woorde verdraai het, en maan beide mediahuise om hul weergawes te onttrek of reg te stel en ook om aan De Ruyter 'n openbare verskoning te bied.
Solidariteit ondersteun ook De Ruyter en die talle hardwerkende werknemers by Eskom wat tans ernstig poog om die staatsinstelling om te draai sodat die toepassing van beurtkrag iets van die verlede kan wees.
Ongegronde bewerings van rassisme en wangedrag
Ongegronde bewerings van rassisme en die gebruik van die raskaart is uitdagings wat Eskom se uitvoerende hoof onlangs moes troef in sy goeie en konstante poging om die staatsinstelling, wat krag aan Suid-Afrikaanse ondernemings en huise moet verskaf, van 'n nagmerrie na 'n suksesverhaal om te skakel.
Hierdie uitdaging is reeds deur verskeie persone in dieselfde rol aangepak, onder andere deur korruptes soos Brian Molefe wat met sy hand in die koekieblik gevang is. Korrupsie en verskeie swak bestuursbesluite het die probleme by Eskom vererger en daarvoor gesorg dat Suid-Afrikaners reeds vir vyftien jaar lank byna deurlopend met beurtkrag voortsukkel.
De Ruyter, wat vanaf begin 2020 die leisels by Eskom oorgeneem het, is nie blind vir die probleme wat die staatsinstelling in die gesig staar nie en skram ook nie daarvan weg om oor kwessies wat aandag verg te praat nie. Hoewel dit vir Suid-Afrikaners op die oog af mag lyk asof daar geen daadwerklike vordering by Eskom gemaak word nie, het De Ruyter wel in 'n relatiewe kort tydperk daarin geslaag om 'n positiewe impak te maak.
De Ruyter se vordering is ook intussen gekniehalter toe 'n voormalige werknemer, Solly Tshitangano, wat weens sy swak werksprestasie tydens 'n tugverhoor ontslaan is, De Ruyter van rassisme en wanbestuur beskuldig het.
Die beskuldiging het daartoe gelei dat 'n ondersoek van stapel gestuur is om die bewerings te ondersoek, maar advokaat Ishmael Semenya het De Ruyter onskuldig bevind. Hierdie bevinding beteken dat De Ruyter nou weer al sy aandag daarop kan fokus om die wankelende staatsinstelling van ondergang te red en dit verder reg te stel.